Мо гэта і ёсьць аснова жаночага характару. Толькі ў большасьці з іх гэта нешта імгненнае, пакуль не зьнікае магнетызм узаемнай прыцягальнасьці ці не заканчваюцца нейкія хімічныя ферменты, наяўнасьцю якіх сёньня спрабуюць растлумачыць каханьне вучоныя. Іх жа зьвязвала нешта іншае. Яны абодва былі нецярплівыя. Нецярплівыя да імгненьняў, крыўдавалі і наракалі, што яны такія кароткія, прагнулі доўжыць і доўжыць іх – бясконцую і сьветлую радасьць пачуцьцяў. І адсюль, пэўна, яе ахвярнасьць да яго была ахвярнасьцю назаўсёднай ужо заручонасьці, як і яго – да схону, чым адно аднаму яны часам і надакучалі.